കെ. എം.റോയിയുടെ നിര്യാണത്തില് മുഖ്യമന്ത്രിയും പ്രതിപക്ഷനേതാവും അനുശോചിച്ചു തിരുവനന്തപുരം: പല പതിറ്റാണ്ടുകള് ഇംഗ്ലീഷ് പത്രപ്രവര്ത്തനത്തിനും മലയാള പത്രപ്രവര്ത്തനത്തിനും കനപ്പെട്ട സംഭാവനകള് നല്കിയ പ്രഗത്ഭ മാധ്യമപ്രവര്ത്തകനെയാണ് കെഎം റോയിയുടെ വിയോഗത്തിലൂടെ നഷ്ടപ്പെട്ടതെന്ന് മുഖ്യമന്ത്രി പിണറായി വിജയന് പറഞ്ഞു. ശ്രദ്ധേയനായ വാര്ത്താ ഏജന്സി റിപ്പോര്ട്ടര്, പംക്തികാരന്, സാംസ്കാരിക പ്രവര്ത്തകന് എന്നീ നിലകളിലെല്ലാം കെ. എം. റോയ് നല്കിയ സംഭാവനകള് കേരളത്തിന് പൊതുവില് വിലപ്പെട്ടതായിരുന്നു. പൊതു പ്രവര്ത്തനത്തിലും രാഷ്ട്രീയ പ്രവര്ത്തനത്തിലും സംശുദ്ധി നിലനിര്ത്തണമെന്ന കാര്യത്തില് നിഷ്കര്ഷ ഉണ്ടായിരുന്ന കെ. എം റോയ്, തന്റെ ആ നിലപാട് എഴുത്തുകളില് ഏറെ പ്രതിഫലിപ്പിച്ചു. അത് സമൂഹത്തിന് ഏറെ മാര്ഗ്ഗനിര്ദ്ദേശമാവുകയും ചെയ്തു. അപഗ്രഥനാത്മകമായ അദ്ദേഹത്തിന്റെ റിപ്പോര്ട്ടുകള് ജനങ്ങളുടെ അറിയാനുള്ള സ്വാതന്ത്ര്യത്തെ വലിയതോതില് ശക്തിപ്പെടുത്തുന്ന രീതിയിലുള്ളതായിരുന്നു. നികത്താനാവാത്ത നഷ്ടമാണ് അദ്ദേഹത്തിന്റെ നിര്യാണത്തിലൂടെ ഉണ്ടായിരിക്കുന്നതെന്ന് മുഖ്യമന്ത്രി അനുശോചന സന്ദേശത്തില് പറഞ്ഞു. പ്രതിപക്ഷ നേതാവിന്റെ അനുശോചനം മുതിര്ന്ന മധ്യമ പ്രവര്ത്തകന് കെ.എം. റോയിക്ക് പ്രണാമം. ഇംഗ്ലീഷ്, മലയാളം പത്രപ്രവര്ത്തനത്തില് ഒരു പോലെ തിളങ്ങിയ കെ.എം റോയിയുടെ നിര്യാണം ഇന്ത്യന് മാധ്യമ രംഗത്തിന് വലിയ നഷ്ടമാണ്. അര നൂറ്റാണ്ടിലേറെ പത്രപ്രവര്ത്തന രംഗത്ത നിറസാന്നിധ്യമായിരുന്ന കെ എം റോയിയുമായി എനിക്ക് കോളേജ് വിദ്യാഭ്യാസ കാലം മുതല്ക്കേ വ്യക്തിബന്ധം ഉണ്ടായിരുന്നു. മലയാളത്തില് ഏറ്റവും കാലം നീണ്ടുനിന്ന പംക്തിയും കെ.എം റോയിയുടേതാണ്. ഹൃദയത്തില് നിന്നുള്ള എഴുത്തുമായി ഇരുളും വെളിച്ചവുമെന്ന ആ പംക്തി മൂന്ന് പതിറ്റാണ്ടോളം നിരാലംബര്ക്ക് സാന്ത്വനമായിരുന്നു. മത്തായി മാഞ്ഞൂരാന്റെ ശിഷ്യനായിരുന്ന കെ.എം റോയി കേരള രാഷ്ട്രീയത്തില് തിളങ്ങി നില്ക്കുമെന്ന് എം.കെ സാനു അടക്കമുള്ള അധ്യാപകര് പ്രതീക്ഷിച്ചിരുന്നു. എന്നാല് അദ്ദേഹം പത്രപ്രവര്ത്തനത്തില് സജീവമാക്കുകയായിരുന്നു. രാഷ്ട്രീയ ബോധവും രാഷ്ട്രീയ നേതൃത്വവുമായുള്ള അടുത്ത ബന്ധവും കെ.എം റോയിയുടെ പത്രപ്രവര്ത്തനത്തെ മികവുറ്റതാക്കി. പക്ഷപാതിത്വമില്ലാത്ത നിര്ഭയമായ എഴുത്തിലൂടെയാണ് കെ.എം റോയി മാധ്യമ ചരിത്രത്തില് ഇടം നേടിയത്. കുടുംബാംഗങ്ങളുടെയും സഹപ്രവര്ത്തകരുടെയും ദുഃഖത്തില് പങ്കുചേരുന്നു.